PATVIRTINTA 
Radviliškio r. Grinkiškio Jono Poderio  pagrindinės mokyklos
direktoriaus 2026 m. rugpjūčio         mėn. 31  d. įsakymu Nr. 

MOKINIŲ ASMENINIŲ MOBILIŲJŲ TELEFONŲ IR KITŲ INFORMACINIŲ TECHNOLOGIJŲ ĮRENGINIŲ NAUDOJIMO RADVILIŠKIO R. GRINKIŠKIO JONO PODERIO PAGRINDINĖJE MOKYKLOJE TVARKOS APRAŠAS

I SKYRIUS
BENDROSIOS NUOSTATOS

1. Mokinių asmeninių mobiliųjų telefonų ir kitų informacinių technologijų įrenginių naudojimo Radviliškio r. Grinkiškio Jono Poderio pagrindinės mokyklos tvarkos aprašas (toliau – Tvarka) nustato mokinių asmeninių mobiliųjų telefonų ir kitų informacinių technologijų įrenginių naudojimo, laikymo, išimčių taikymo, atsakomybės ir pažeidimų prevencijos tvarką Radviliškio r. Grinkiškio Jono Poderio pagrindinėje mokykloje (toliau – Mokykla) ir Mokyklos organizuojamose ugdomosiose veiklose ne mokyklos aplinkoje.
2. Tvarka taikoma 1-10 klasių mokiniams, jų tėvams (globėjams, rūpintojams), mokytojams, švietimo pagalbos specialistams, klasių vadovams ir kitiems Mokyklos darbuotojams, dalyvaujantiems ugdymo proceso organizavime bei mokinių priežiūroje.
3. Tvarkos paskirtis – užtikrinti saugią, sveikatai palankią ir ugdymuisi tinkamą aplinką, mažinti mokinių dėmesio blaškymą, patyčių, neteisėto filmavimo, fotografavimo, garso įrašymo ir asmens duomenų viešinimo riziką, padėti mokiniams ugdytis atsakingo, sąmoningo ir saugaus technologijų naudojimo įgūdžius.
4. Tvarka parengta vadovaujantis Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro, Šiaulių miesto savivaldybės administracijos Švietimo skyriaus vedėjo patvirtintomis Mokinių asmeninių mobiliųjų telefonų ir kitų informacinių technologijų įrenginių naudojimo ikimokyklinio ugdymo ir bendrojo ugdymo mokykloje rekomendacijomis, Lietuvos Respublikos švietimo įstatymu, Lietuvos Respublikos vaiko teisių apsaugos pagrindų įstatymu, Mokyklos mokinio elgesio taisyklėmis ir kitais  Mokyklos vidaus dokumentais.
5. Šioje Tvarkoje asmeniniai mobilieji telefonai ir kiti informacinių technologijų įrenginiai (toliau – įrenginiai) suprantami kaip mokinio turima informacinė ir komunikacinė įranga, skirta skambinti, susirašinėti, naršyti internete, klausytis, žiūrėti, fotografuoti, filmuoti, įrašyti garsą, dalytis garso ar vaizdo įrašais arba atlikti kitas su ugdymu nesusijusias funkcijas. Įrenginiams priskiriami mobilieji telefonai, išmanieji laikrodžiai, ausinės, planšetės, nešiojamieji kompiuteriai, žaidimų konsolės, garso ir vaizdo įrašymo įranga bei kiti panašias funkcijas turintys įrenginiai, kurie nėra Mokyklos ugdymo priemonės.
6. Mokiniams rekomenduojama asmeninių įrenginių į Mokyklą nesinešti, jeigu jie nėra būtini dėl sveikatos, saugumo, pavėžėjimo ar kitų objektyvių aplinkybių. Atsinešus įrenginį, privaloma laikytis šios Tvarkos.



II SKYRIUS
ĮRENGINIŲ NAUDOJIMO RIBOJIMAS IR LEISTINI ATVEJAI

7. Mokykloje ribojamas mokinių asmeninių įrenginių naudojimas nuo mokinio atvykimo į Mokyklą iki tos dienos ugdymo proceso pabaigos pamokų, neformaliojo švietimo užsiėmimo, pasirenkamųjų dalykų, pailgintos dienos grupės, konsultacijų, renginių metu, išskyrus pertraukas.
8. Mokiniai negali naudotis asmeniniais įrenginiais pamokų, konsultacijų, neformaliojo švietimo užsiėmimų, pailgintos dienos grupės, konsultacijų, renginių, išvykų ir kitų Mokyklos organizuojamų ugdomųjų veiklų metu, išskyrus šioje Tvarkoje nustatytus atvejus.
9. Asmeniniais įrenginiais leidžiama naudotis tik šiais atvejais:
9.1.  mokykloje pertraukų metu;
9.2. mokytojo, švietimo pagalbos specialisto, klasės vadovo ar renginio/veiklos organizatoriaus iniciatyva, kai įrenginys reikalingas konkrečiam ugdymo tikslui pasiekti ir naudojamas tik nurodytai užduočiai atlikti;
9.3. kai mokiniui dėl sveikatos būklės ar kitų objektyvių aplinkybių būtina naudotis įrenginiu ir tai iš anksto suderinta su Mokyklos administracija šios Tvarkos IV skyriuje nustatyta tvarka;
9.4. Kai pamokos, pertraukos ar kitos mokyklos organizuojamos veiklos metu susidaro situacija, kai mokiniui dėl sveikatos būklės, patirtos traumos, stipraus emocinio išgyvenimo, grėsmės jo saugumui ar kitų objektyvių priežasčių reikia nedelsiant susisiekti su tėvais (globėjais, rūpintojais) arba pagalbos tarnybomis, taikoma ši veiksmų tvarka:
9.4.1. Mokinys, pajutęs ūmų sveikatos sutrikimą, patyręs traumą, stiprų emocinį išgyvenimą, išgąstį, grėsmę savo saugumui ar kitą situaciją, dėl kurios jam reikalinga neatidėliotina pagalba ar kontaktas su tėvais (globėjais, rūpintojais), nedelsdamas informuoja artimiausią mokyklos darbuotoją – mokytoją, klasės vadovą, socialinį pedagogą, visuomenės sveikatos specialistą, budėtoją ar administracijos darbuotoją. Jeigu mokinys dėl savo būklės negali to padaryti, apie situaciją jį pastebėjęs ar informaciją gavęs mokyklos darbuotojas imasi būtinų veiksmų.
9.4.2. Mokyklos darbuotojas, gavęs informaciją apie mokinio sveikatos, emocinę ar saugumo situaciją, įvertina jos skubumą ir imasi būtinų veiksmų mokinio saugumui bei pagalbai užtikrinti: prireikus suteikia pirmąją pagalbą, kreipiasi į visuomenės sveikatos specialistą ar kitą atsakingą mokyklos darbuotoją, informuoja mokinio tėvus (globėjus, rūpintojus) ir (ar) organizuoja pagalbos tarnybų iškvietimą.
9.4.3. Kai dėl susidariusios situacijos būtina nedelsiant susisiekti su mokinio tėvais (globėjais, rūpintojais) arba pagalbos tarnybomis, mokiniui leidžiama pasinaudoti jo asmeniniu mobiliuoju telefonu ar kitu informacinių technologijų įrenginiu. Telefonu ar kitu įrenginiu mokinys naudojasi mokyklos darbuotojui leidus ir, kai tai įmanoma bei tikslinga, darbuotojui prižiūrint. Mokyklos darbuotojas gali pats paskambinti mokinio tėvams (globėjams, rūpintojams) arba pagalbos tarnyboms, jeigu tai yra tinkamesnis būdas užtikrinti pagalbą mokiniui.
9.4.4. Esant grėsmei mokinio sveikatai ar gyvybei arba kitai kritinei situacijai, kai būtina skubi pagalba, mokyklos darbuotojas nedelsdamas kviečia pagalbos tarnybas ir (ar) imasi kitų būtinų veiksmų pagal mokykloje nustatytą mokinio susirgimo, traumos, pirmosios pagalbos ir ekstremaliųjų situacijų valdymo tvarką. Tokiu atveju mobiliųjų telefonų ir kitų informacinių technologijų įrenginių naudojimo apribojimai neturi trukdyti suteikti mokiniui būtiną pagalbą.
10. kitais išimtiniais atvejais, kai sprendimą priima Mokyklos administracija arba jos įgaliotas darbuotojas.
11. Mokytojas ar kitas ugdymo veiklą organizuojantis darbuotojas, leisdamas naudoti įrenginius ugdymo tikslais, iš anksto aiškiai nurodo naudojimo tikslą, trukmę ir sąlygas bei dalyvauja paimant ir grąžinant įrenginius iš/į. Atlikus užduotį įrenginiai vėl išjungiami arba nustatomas begarsis režimas ir jie grąžinami į saugojimo vietą – telefonams skirtą dėžutę.
12. Visose Mokyklos erdvėse ir jos organizuojamose veiklose draudžiama asmeniniais įrenginiais filmuoti, fotografuoti, įrašinėti garsą, tiesiogiai transliuoti ar viešinti kitų asmenų atvaizdus, balsą, susirašinėjimą ar kitus asmens duomenis be teisėto pagrindo ir atsakingo darbuotojo leidimo.
13. Draudžiama naudoti įrenginius patyčioms, grasinimams, įžeidžiančiam turiniui kurti, platinti ar komentuoti, akademiniam nesąžiningumui, žaidimams, socialiniams tinklams, pramoginiam turiniui ar kitai su ugdymo procesu nesusijusiai veiklai.
14. Išmanieji laikrodžiai, ausinės ir kiti dėvimi įrenginiai ugdymo proceso metu laikomi tokia pačia tvarka kaip mobilieji telefonai, jeigu jie turi skambinimo, susirašinėjimo, interneto, fotografavimo, filmavimo, garso įrašymo ar kitas komunikacijos funkcijas.
15. Mokiniui draudžiama į klasės dėžutę padėti vieną įrenginį, o naudotis kitu. Visi atsinešti asmeniniai įrenginiai turi būti perduoti saugoti šios Tvarkos III skyriuje nustatyta tvarka.

III SKYRIUS
ĮRENGINIŲ LAIKYMO IR IŠDAVIMO TVARKA

16. Atvykę į Mokyklą, mokiniai prieš pamoką išjungia įrenginių garso ir vibracijos funkcijas arba išjungia pačius įrenginius ir, vadovaudamiesi klasės sąrašu, padeda juos klasėje į tam skirtą dėžutę.
17. Klasės dėžutė su mokinių įrenginiais laikoma pas dalyko mokytoją nustatytoje. Mokinių įrenginiai individualiose spintelėse nelaikomi.
18. Įrenginių sudėjimą į klasės dėžutę prieš kiekvieną pamoką prižiūri dalyko mokytojas, pagalbos mokiniui specialistas, Mokyklos įgaliotas darbuotojas. Nuskambėjus skambučiui į pertrauką, mokiniai telefonus pasiima. Pertraukų metu mokiniai telefonus naudoja saikingai.
19. Mokinių įrenginių saugojimo vieta klasėje aiškiai pažymėta, prieinama tik įgaliotiems darbuotojams.
20. Mokiniai negali savarankiškai pasiimti, perkelti, imti ar perduoti kitiems asmenims klasės dėžutės, savo arba kitų mokinių įrenginių.
21. Jeigu ugdomoji veikla vyksta ne Mokyklos aplinkoje, įrenginių naudojimo ir laikymo tvarką veiklos metu nustato veiklos vadovas, vadovaudamasis šia Tvarka. Įrenginiai tų veiklų metu gali būti laikomi bendroje klasės/grupės dėžutėje, kuprinėje ar kitoje iš anksto mokiniams nurodytoje vietoje.
22. Mokykla užtikrina įrenginių saugojimo priemones tik tuo laikotarpiu, kai įrenginiai pagal šią Tvarką yra perduoti į klasės dėžutę. Už įrenginius iki jų perdavimo saugoti ir juos atsiėmus atsako mokinys ir jo tėvai (globėjai, rūpintojai).
23. Mokykla neatsako už įrenginius, kurie nebuvo perduoti saugoti pagal šią Tvarką, buvo palikti viešose erdvėse, kuprinėje, rūbinėje ar kitose nesutartose vietose, taip pat už įrenginių techninius gedimus, atsiradusius ne dėl saugojimo tvarkos pažeidimo.

IV SKYRIUS
IŠIMTYS DĖL SVEIKATOS AR KITŲ OBJEKTYVIŲ APLINKYBIŲ

24. Jeigu mokiniui dėl sveikatos būklės būtina turėti ir (ar) naudoti asmeninį įrenginį, mokinio tėvai (globėjai, rūpintojai) raštu kreipiasi į Mokyklos direktorių ar jo įgaliotą asmenį, nurodydami poreikį ir pateikdami gydytojo, visuomenės sveikatos specialisto ar kito kompetentingo specialisto rekomendaciją, kai ji reikalinga.
25. Išimtis gali būti taikoma, kai įrenginys reikalingas, pavyzdžiui, cukrinio diabeto stebėsenai, klausos aparato ar kitos sveikatos priežiūros priemonės valdymui, sveikatos būklės kontrolei ar kitoms objektyvioms aplinkybėms.
26. Sprendimą dėl išimties taikymo priima Mokyklos direktorius ar jo įgaliotas asmuo, prireikus pasitaręs su klasės vadovu, visuomenės sveikatos specialistu, švietimo pagalbos specialistais ir mokinio tėvais (globėjais, rūpintojais).
27. Taikant išimtį, susitariama, kur ir kada įrenginys gali būti laikomas, kokiomis funkcijomis mokinys gali naudotis, kokie darbuotojai informuojami ir kaip užtikrinamas kitų mokinių privatumas bei ugdymo proceso netrikdymas.
28. Išimtis galioja iki prašyme ar administracijos sprendime nurodyto termino arba iki aplinkybių pasikeitimo. Pasikeitus aplinkybėms, tėvai (globėjai, rūpintojai) apie tai informuoja Mokyklą. 
29. Mokinio tėvai (globėjai, rūpintojai), norėdami pamokų metu susisiekti su savo vaiku, skambina klasės vadovui arba į Mokyklos raštinę. Esant būtinybei, Mokyklos darbuotojas perduoda mokiniui informaciją ir/arba sudaro galimybę mokiniui susisiekti su tėvais (globėjais, rūpintojais).

V SKYRIUS
ATSAKOMYBĖ IR PASEKMĖS PAŽEIDUS TVARKĄ

30. Mokinys atsako už šios Tvarkos laikymąsi, pagarbų elgesį su kitų asmenų privatumu, tinkamą savo įrenginio perdavimą saugoti ir atsiėmimą.
31. Mokinio tėvai (globėjai, rūpintojai) atsako už mokinio supažindinimą su atsakingo įrenginių naudojimo principais, bendradarbiavimą su Mokykla ir šios Tvarkos laikymosi užtikrinimą.
32. Mokytojai, klasės vadovai, budėtojai, švietimo pagalbos specialistai ir administracija pagal savo funkcijas užtikrina šios Tvarkos įgyvendinimą, informuoja mokinius ir mokinių tėvus (globėjus, rūpintojus), fiksuoja pažeidimus bei taiko numatytas poveikio priemones.
33. Pastebėjęs, kad mokinys pažeidžia Tvarką, Mokyklos darbuotojas pirmiausia primena taisyklę ir paprašo mokinio išjungti įrenginį bei perduoti jį saugoti į sutartą vietą Mokykloje. 
34. Jeigu mokinys pirmą kartą pažeidžia Tvarką, įrenginys paimamas saugoti iki mokinio tos dienos ugdymo proceso pabaigos ir grąžinamas mokiniui. Apie pažeidimą informuojami tėvai (globėjai, rūpintojai) elektroniniame dienyne, telefonu.
35. Jeigu pažeidimas kartojasi, įrenginys paimamas saugoti ir grąžinamas mokinio tėvams (globėjams, rūpintojams). Su mokiniu aptariamas elgesys, o tėvams siūloma mokiniui įrenginio į Mokyklą nesinešti, jeigu nėra objektyvaus poreikio.
36. Jeigu mokinys atsisako perduoti įrenginį saugoti, naudojasi kitu įrenginiu, nepadėtu į klasės telefonų dėžutę, filmuoja, fotografuoja, įrašinėja garsą, platina informaciją ar kitaip pažeidžia asmens teises, informuojamas klasės vadovas, socialinis pedagogas ir (ar) administracija, kviečiami tėvai (globėjai, rūpintojai), taikomos Mokykloje mokinio elgesio taisyklėse numatytos priemonės.
37. Jeigu pažeidimai kartojasi ir tėvai (globėjai, rūpintojai) nebendradarbiauja arba pokyčio nepasiekiama, klausimas svarstomas Mokyklos Vaiko gerovės komisijoje. Prireikus Mokykla kreipiasi į kompetentingas institucijas teisės aktų nustatyta tvarka.
38. Jeigu naudojant įrenginį padaroma žala kitam asmeniui, Mokyklos turtui, ugdymo procesui ar mokyklos bendruomenės narių saugumui, taikoma atsakomybė pagal Mokyklos vidaus dokumentus ir Lietuvos Respublikos teisės aktus.

VI SKYRIUS
BAIGIAMOSIOS NUOSTATOS

39. Su šia Tvarka mokiniai supažindinami klasės vadovo, dalykų mokytojų pamokose, mokslo metų pradžioje ir (ar) pradėjus mokytis Mokykloje. Supažindinimas gali būti fiksuojamas elektroniniame dienyne, pasirašytinai ar kitu Mokyklos nustatytu būdu.
40. Tėvai (globėjai, rūpintojai) apie Tvarką informuojami elektroniniame dienyne, tėvų susirinkimuose, Mokyklos interneto svetainėje ar kitais Mokyklos naudojamais komunikacijos būdais.
41. Tvarka skelbiama Mokyklos interneto svetainėje. Tvarkos nuostatos integruojamos į Mokyklos mokinio elgesio taisykles ir, esant poreikiui, į mokymo sutartis ar jų priedus.
42. Mokykla, siekdama sklandaus Tvarkos įgyvendinimo, vykdo mokinių ir tėvų konsultavimą apie perteklinio mobiliųjų telefonų ir kitų įrenginių naudojimo pasekmes, atsakingą skaitmeninį elgesį, asmens duomenų apsaugą ir patyčių prevenciją.
43. Tvarka peržiūrima ne rečiau kaip kartą per mokslo metus arba anksčiau, pasikeitus teisės aktams, Radviliškio rajono savivaldybės rekomendacijoms, Mokyklos veiklos organizavimo sąlygoms ar mokyklos bendruomenės susitarimams.
44. Tvarka įsigalioja nuo jos patvirtinimo Mokyklos direktoriaus įsakymu dienos, jeigu įsakyme nenumatyta kita įsigaliojimo data.


		

































Mokinių asmeninių mobiliųjų telefonų ir kitų informacinių technologijų įrenginių naudojimo Radviliškio r. Grinkiškio Jono Poderio pagrindinėje mokykloje  tvarkos aprašo 1 priedas


RADVILIŠKIO R. GRINKIŠKIO JONO PODERIO PAGRINDINĖS MOKYKLOS

TĖVŲ (GLOBĖJŲ, RŪPINTOJŲ) PRAŠYMAS DĖL IŠIMTIES TAIKYMO

Mokinio vardas, pavardė	
Klasė: 	
Tėvų (globėjų, rūpintojų) vardas, pavardė:	
Kontaktinis telefono numeris/el. paštas:	

Prašau leisti mokiniui turėti ir (ar) naudoti asmeninį mobilųjį telefoną/kitą informacinių technologijų įrenginį Mokykloje dėl šios priežasties:
	
	
	

Įrenginio naudojimo būtinybę pagrindžiantys dokumentai/rekomendacijos pridedami: taip / ne.

Pageidaujamas naudojimo laikas ir sąlygos:
	
	
	

Įsipareigoju užtikrinti, kad įrenginys mokinio būtų naudojamas tik prašyme nurodytu tikslu ir laikantis Mokyklos Tvarkos.





Data: ____________________                 Parašas: ________________________________
